Folketing
1998-03-31

Det er desværre en kendsgerning, vil jeg sige til fru Ulla Tørnæs, at når jobbene skal besættes, og det gælder både på det private og på det offentlige arbejdsmarked, er der en udpræget tendens til, at de langtidsledige, de, der har været længst ledige, er dem, der bliver sprunget over, når de ordinære job skal besættes. Og derfor kunne jeg godt tænke mig at spørge fru Ulla Tørnæs: Hvad er alternativet? Her er der et godt incitament til at tage nogle ind i ordinære job, en god gulerod til at tage nogle ind i ordinære job, og hvad er alternativet? Det må vi have Venstres bud på, for det kunne være interessant.